Na osnovu člana 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija (”SIužbeni list CG", br. 41/18), Ministarstvo pravde upućuje

**JAVNI POZIV ZA PREDLAGANJE PREDSTAVNIKA NEVLADINE ORGANIZACIJE**

**U RADNOM TIJELU ZA IZRADU TEKSTA NACRTA ZAKONA O ZAŠTITI ZVIŽDAČA**

Ministarstvo pravde planira izradu Nacrta zakona o zaštiti zviždača u periodu od II do IV kvartala 2025. godine, s ciljem da se uspostavi funkcionalan sistem zaštite lica koja prijavljuju nepravilnosti, koja trenutno uživaju zaštitu prema Zakonu o sprečavanju korupcije ("Službeni list CG", br. 54/24). Međutim, prepoznata je potreba za donošenjem posebnog zakona koji će detaljno regulisati status zviždača, ojačati sistem sudske zaštite i dodatno uskladiti zakonodavstvo sa Direktivom (EU) 2019/1937 Evropskog parlamenta i Savjeta od 23. oktobra 2019. godine, koja se odnosi na zaštitu lica koja prijavljuju povrede prava Unije, kao i sa Analizom eksperata Savjeta Evrope koja se odnosi na zakonodavni okvir Crne Gore u ovoj oblasti.

**Broj predstavnika nevladinih organizacija u radnom tijelu:** Nevladine organizacije u radnom tijelu imaju jednog predstavnika/cu.

**Kriterijumi za nevladinu organizaciju koja može da predloži svog predstavnika u radnom tijelu:**

* da je upisana u registar nevladinih organizacija prije objavljivanja javnog poziva;
* da u statutu ima utvrđene djelatnosti i ciljeve u oblastima koje su u vezi sa pitanjem koje sagledava ili normativno uređuje radno tijelo;
* se ne nalazi u Registru kaznene evidencije;
* da je u prethodne tri godine, u vezi sa pitanjem koje sagledava ili normativno uređuje radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u određenoj oblasti;
* da je predala poreskom organu prijavu za prethodnu fiskalnu godinu (fotokopija bilansa stanja i uspjeha);
* da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici.

**Kriterijumi koje treba da ispunjava predstavnik nevladine organizacije u radnom tijelu:**

* da ima prebivalište u Crnoj Gori;
* da ima iskustvo u oblasti na koju se odnosi pitanje koje sagledava ili normativno uređuje radno tijelo;
* nije član organa političke partije, javni funkcioner, državni službenik, odnosno namještenik.

**Dokumentacija koja se dostavlja uz predlog predstavnika nevladine organizacije u radnom tijelu:**

* dokaz da je nevladina organizacija upisana u registar nevladinih organizacija (fotokopija akta);
* fotokopija statuta nevladine organizacije;
* dokaz da je nevladina organizacija u prethodne tri godine, u vezi sa pitanjem koje sagledava ili normativno uređuje radno tijelo, sprovela istraživanje, izradila dokument, organizovala skup ili realizovala projekat usmjeren na unapređenje stanja u odredenoj oblasti, potpisan od strane lica ovlašćenog za zastupanje i potvrđen pečatom nevladine organizacije;
* dokaz da je nevladina organizacija predala poreskom organu prijavu za prethodnu fiskalnu godinu (fotokopija bilansa stanja i uspjeha);
* izjava lica ovlašćenog za zastupanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici;
* fotokopija lične karte ili druge javne isprave na osnovu koje se može utvrditi identitet predstavnika nevladine organizacije u radnom tijelu;
* biografija predstavnika nevladine organizacije u radnom tijelu;
* dokaz o iskustvu predstavnika nevladine organizacije u oblasti na koju se odnosi pitanje koje sagledava ili normativno uređuje radno tijelo (stručni rad, sertifikat ili drugi dokument);
* izjava predstavnika nevladine organizacije u radnom tijelu da nije član organa političke partije, javni funkcioner, rukovodeće lice ili državni službenik, odnosno namještenik;
* izjava predstavnika nevladine organizacije da prihvata da ga ta nevladina organizacija predloži kao svog predstavnika u radnom tijelu.

**Rok i način dostavljanja predloga:** Rok za dostavljanje predloga je deset dana od dana objavljivanja ovog poziva.

Predlaganje kandidata/kinje vrši se na propisanom obrascu, koji se može preuzeti ovdie.

Propisani obrazac za predlaganje kandidata/kinje sa potrebnim prilozima, dostavlja se u prostorijama Ministarstva, **radnim** **danima od 8 do 11 časova i od 12 do 14 časova ili na adresu:**

**Ministarstvo pravde**

**Direktorat za krivično i građansko zakonodavstvo**

**Vuka Karadžića 3**

**81000 Podgorica**

sa napomenom: ”Predlaganje kandidata za člana Radnog tijela za izradu teksta Nacrta zakona o zaštiti zviždača".

Ministarstvo će, u roku od sedam dana od isteka roka za dostavljanje predloga, na internet stranici [www.gov.me](http://www.gov.me)/mpa  objaviti listu kandidata/kinja koji su predloženi za članove/ce radnog tijela, sa nazivima nevladinih organizacija koje su ga/je predložile.

Predlog kandidata/kinja za člana/cu radnog tijela biće razmatran samo ako je dostavljen na propisanom obrascu i uz svu potrebnu dokumentaciju.

Eventualna pitanja oko postupka predlaganja kandidata/kinja za člana/cu radne grupe, mogu se dostaviti elektronskim putem, na adresu: ljubo.pavicevic@mpa.gov.me.

Naziv organizacione jedinice organa državne uprave koja je odgovorna za realizaciju pitanja koje sagledava ili normativno uređuje radno tijelo: Direktorat za krivično i građansko zakonodavstvo.

Broj: 07-040/25-2508

Podgorica, 4. mart 2025. godine

**GENERALNA DIREKTORICA,**

Jelena Grdinić